Sétimu idison di festival di veron “Badja ku Sol”, ki ta kontisi dia 11 e 12 di Julho ku un kartaz 100 por cento (%) di artistas kabu-verdianus, ki ta sta li e na diáspora, risolvi inova e poi nos katxupa na Guiness Book.
Pa Hernídia Tavares, di Cavibel, ideia é fazi mas grande panela di katxupa riku ki mundu dja odja. “ Dja nu tinha un kampanha ki txoma katxupa e strela. Ideia é promovi kel kê di nos e nos sempre nu pensa na inova na kada edison di Badja ku Sol. Nu staba na kontata ku organizason di Guiness Book ki aceita nos ideia, uniku kuza ki ixigidu é ki katxupa debi teni 2 mil quilo”, si ki Hernídia Tavares fla.
Katxupa ta ser fetu nun parceria entri Mirage (restaurante) e Scola di Hotelaria e Turismo di Cabo Verde.
Sigundu organizason tudu priparason pa fazi katxupa ta ser aprisentadu na sexta-fera (10), mas pratu tradicional di Cabo Verde só ta komesa ta ser fetu na madrugada di dumingu e devi sirbi “oitu mil pratu”.
Pruguntadu kantu ki ta kusta kel Katxupa ki ta bai entra n Guiness Book si kumpri tudu requisitos ki foi pididu, Hernídia Tavares fla ma nda ka tem un orsamentu fixu, “ mas só panela ke trabadju di Mirage ta kusta mil e trezentus kontu”.
Festival di “Badja ku Sol” sa bai leba pa praia di Gamboa na proximu mês 15 artistas, pa atua durante 2 dia.
Na sábadu,dia 11, ta subi palku, Kino Cabral, Charbel, Ferro Gaita, Mitto Kaskas, Blick Tchutchi, i prisensa. E pa primeru bes na cidadi di Praia, ta atua joven musiku Kiddye Bonz.
Na dumingu (12) ta ser vês di Ricky Boy, Djodje, Dynamo, Lejemea, Chachi Carvalho, Zeca di Nha Rinalda ku Zé Mário kumpanhadu pa Meno Pecha e pa fitxa Neuza di Pina ku “Flor di Bila”.
Keli tanbé sa ser un “festival di prémius”.
Promotor di eventu sa Lansa, apartir di gosi, un promoson ku un “ karton consumidor” undi ki pa kada cerveja di marka di empresa ki bebedu, kel alguen ta prinxi kupon e eh pode entra di grasa e é ta sta na sorteiu final. “10 Viagen dupla pa ilhas Canárias, un oferta di Binter e nda 90 eletrodomestiku”,si ki Hernídia Tavares konfirma.
Dj Bifi apresentador di festival e rostu di marka Strela,fla ma kel festival li kré djunta na 2 dia 2 gerason diferente.” Na dia alguém ta bai badja non só musika di jovens, mas tanbé di kês gerason mas bedju”.
Otus di kês rostus di Festival, produtor Augusto Veiga splika nda ki alén di kel ki dja fladu, eventu ta konta ku 5 grupus di dansa e dj’s nacional e di diaspora.
Festival “Badja ku Sol” sa kontisi desdi 2008 e na 6 edison ki dja foi fetu, dja passa pa palku cerka di 100 artistas “100% kriolu”.
Bilheti pa entra ta kusta 200 iskudu.
A Nação
kea_Latn kea_Latn glg_Latn kea_Latn kea_Latn kea_Latn kea_Latn kea_Latn pap_Latn kea_Latn kea_Latn kea_Latn kea_Latn kea_Latn por_Latn